text: Sjællandske taxier repareres i Flensborg 
  18 august 2010 kl. 06.50
  Når taxavognmand Sven Lynge fra Skævinge skal have repareret en af sine otte biler, kører han hele vejen til et Mercedes-værksted i Flensborg i Tyskland. Det kan nemlig betale sig tidsmæssigt og økonomisk.
  Hurtigt - på trods af afstanden
  - Efter en time har de et svar i Flensborg, og så ved de, hvilken del de skal bruge. Herhjemme kan de først tage bilen i overmorgen, og så skal de bestille reservedele hjem. I Flensborg er jeg fremme om eftermiddagen, og så kan jeg køre hjem om aftenen. Det er fantastisk rart. Hvis taxaerne står uvirksomme i flere dage, skal chaufførerne have dagpenge, og vognen tjener ingen penge, siger Sven Lynge til Frederiksborg Amts Avis.
  
  Kritikken afvises 
  Han sammenligner pris og hastighed med Daimler Biler A/S, der oplyser, at de har 70 procent af taximarkedet i Nordsjælland. Marketingschef Jesper Andersen kan dog ikke genkende kritikken.
  - Der er selvfølgelig momsforskellen, men ellers er det helt sikkert, at vi stort set har samme pris. Og med hensyn til hurtighed og reservedele, der matcher vi, siger han.
  